જોકે દરેક ચીજનો તોડ હોય છે જ. ટૅક્નૉલૉજીનિષ્ણાતો આ તોડ શોધી કાઢતા હોય છે. તો આઈફૉન બાબતે પણ આવો તોડ રહેલો છે જેની મદદથી તમે ગૂગલ અને માઇક્રૉસૉફ્ટની ઍપનો ઉપયોગ આઈફૉનમાં પણ કરી શકશો. કઈ રીતે? આવો જોઈએ. જો તમે કમ્પ્યૂટરમાં વિન્ડૉઝ વાપરતા હશો (હશો નહીં તમે વાપરો છો જ, મોટા ભાગના લોકો વિન્ડૉઝ જ વાપરે છે), જો તમારી પાસે સર્ફેસ લેપટૉપ કે ટેબલેટ છે તો તમને માઇક્રૉસૉફ્ટનાં ઉત્પાદનો ગમતાં હશે. આથી તમને ફૉનમાં પણ માઇક્રૉસૉફ્ટની એપ જોઈતી હશે જેથી તમે કમ્પ્યૂટર કે ટેબલેટ હાથવગું ન હોય ત્યારે ફૉનમાં તે અંગે કામ કરી શકો. આઈફૉનનું પોતાનું ઇ-મેઇલ છે, ક્લાઉડ સ્ટૉરેજ અને અન્ય સેવાઓ છે, પરંતુ તેના બદલે માઇક્રૉસૉફ્ટની સેવાઓ વાપરવી હોય તો રસ્તો છે. પહેલાં તો તમે આઈઓએસ માટે આઉટલુક ડાઉનલૉડ કરો. ઇ-મેઇલ સિવાય તે તમારાં કેલેન્ડર અને સંપર્કો પણ સંભાળે છે. તે માઇક્રૉસૉફ્ટ અને બિનમાઇક્રૉસૉફ્ટ બંનેમાં કામ કરે છે. આમ, તમે આઈફૉનમાં પણ માઇક્રૉસૉફ્ટના ઇ-મેઇલનો ઉપયોગ કરી શકશો.